KLASA: P-281/21

URBROJ: 711-02-01/02-2024-4

Zagreb, 05. travnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, te Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21 i 36/24, u daljnjem tekstu ZSSI), **u predmetu obveznika Danijela Žambokija, OIB:** ……………………….., **predsjednika Upravnog vijeća Hrvatske energetske regulatorne agencije do 04. studenog 2022.g.**, pokrenutom po službenoj dužnosti na radnom sastanku 04. prosinca 2023. g. pod brojem: 711-I-2779-P-281-21/23-02-19, na 46. sjednici održanoj 05. travnja 2023., donosi sljedeću

**ODLUKU**

1. **Propustom da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom 16. studenog 2021.g. s podacima o imovini utvrđenim postupku provjere na temelju podataka pribavljenih od nadležnih tijela u dijelu koji se odnosi na podatke o nekretninama, i to u odnosu na sljedeće nekretnine:**
* **nekretnine k.č.br. ……. i k.č.br. ……, upisane u z.k.ul. …….. k.o. Lupinjak, u suvlasništvu obveznika u 10/168 dijela, koje nisu prijavljene u provjeravanoj imovinskoj kartici od 16. studenog 2021. godine,**
* **nekretninu k.č.br. ……….., upisana u z.k.ul. ……….. k.o. Strmec Stubički, u suvlasništvu obveznika u 5/196 dijela, za koju je obveznik u imovinskoj kartici od 16. studenog 2021. godine prijavio da je u cijelosti u vlasništvu obveznika,**

**- nekretnine k.č.br. ……… i ……. , upisane u z.k.ul. …… k.o. Vrtnjakovec, u**

 **cijelosti u vlasništvu obveznika do 2. svibnja 2022. godine, za koju je**

 **obveznik u imovinskoj kartici od 16. studenog 2021. godine prijavio površinu**

 **od 38,41 m2 za vikendicu, odnosno 131m2 za livadu, dok je u zemljišnim**

 **knjigama navedena ukupna površina obje čestice 1075 m2,**

**obveznik Danijel Žamboki, predsjednik Upravnog vijeća Hrvatske energetske regulatorne agencije do 04. studenog 2022.g., povrijedio je odredbu čl. 27. u vezi s čl. 8. i 9. Zakona o sprječavanju sukoba interesa („Narodne novine“, broj 26/11., 12/12., 126/12., 48/13. i 57/15. i 98/19., dalje u tekstu ZSSI/11).**

1. **Za povredu ZSSI/11 opisanu pod točkom I. ove izreke, dužnosniku se sankcija neće izreći, s obzirom da je od prestanka obnašanja dužnosti predsjednika Upravnog vijeća Hrvatske energetske regulatorne agencije prošlo više od dvanaest mjeseci.**

Obrazloženje

Povjerenstvo je dana 21. studenog 2021.g. zaprimilo neanonimnu prijavu u kojoj se navodi da obveznik u imovinskoj kartici nije naveo sve nekretnine koje ima u svojem vlasništvu. Povjerenstvo je povodom saznanja iz navedenog upita otvorilo predmet P-281/21 te je provelo redovitu provjeru.

 Povjerenstvo pritom ističe kako je člankom 60. ZSSI/21-a, koji je stupio na snagu 25. prosinca 2021., propisano da će se postupci započeti prije stupanja na snagu ZSSI/21-a dovršiti prema odredbama ZSSI/11-a.

 Povjerenstvo ističe kako se, budući da se izvršena redovita provjera odnosila na imovinske kartice podnesene u vrijeme važenja ZSSI/11-a, u predmetu primjenjuju materijalnopravne odredbe ZSSI/11, dok se procesnopravno predmet vodi temeljem ZSSI/21-a budući da je prva radnja u predmetu poduzeta nakon stupanja na snagu ZSSI-a odnosno nakon 25. prosinca 2021.g.

Sukladno članku 8. stavku 1. ZSSI/11-a dužnosnici (odnosno obveznici) su bili obvezni u roku od 30 dana od dana stupanja na dužnost podnijeti izvješće o imovinskom stanju dužnosnika (imovinsku karticu) Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan Člankom 8. stavkom 2. ZSSI/11 bilo je propisano, između ostalog, kako su dužnosnici obvezni dostaviti izvješće o imovinskom stanju dužnosnika Povjerenstvu ako tijekom obnašanja javne dužnosti dođe do bitne promjene glede imovinskog stanja, istekom godine u kojoj je promjena nastupila.

Sukladno članku 8. stavku 7. podaci o stečenoj imovini obuhvaćali su i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

 Člankom 9. ZSSI/11-a propisano je da su dužnosnici, u izvješću o imovinskom stanju dužnosnika, bili dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su bili dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti.

Nakon prikupljenih podataka odnosno provedene redovite provjere Povjerenstvo je na stručnom radnom sastanku Povjerenstva održanom dana 04. prosinca 2023. utvrdilo postojanje pretpostavki za pokretanje postupka radi moguće povrede članka 8. i 9. ZSSI/11-a te je o istome obavijestilo obveznika obaviješću Broj: 711-I-2779-P-281-21/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obvezniku je navedena obavijest dostavljena dana 03. siječnja 2024.g., ali se na istu nije očitovao.

Uvidom u Registar obveznika, kojega vodi Povjerenstvo, utvrđeno je da je obveznik Danijel Žamboki, u relevantnom razdoblju za ovaj predmet, obnašao dužnost ravnatelja uprave Ministarstva prostornog uređenja, graditeljstva i državne imovine od 11. veljače 2021. do 15. listopada 2021.

Slijedom navedenog, Danijel Žamboki bio je obvezan, povodom obnašanja navedenih dužnosti u relevantnom razdoblju, postupati sukladno odredbama ZSSI/11-a.

Napominje se da je obveznik Danijel Žamboki, povodom obnašanja dužnosti predsjednika Upravnog vijeća Hrvatske energetske regulatorne agencije (dalje u tekstu: HERA) od 15. listopada 2021. do 4. studenog 2022., također bio obveznik ZSSI/11-a, te je obveznik i ZSSI-a, koji je stupio na snagu 25. prosinca 2021 .g., temeljem odredbe članka 3. stavka 1. točke 50. toga Zakona.

U postupku provjere podataka u dijelu koji se odnosi na nekretnine, Povjerenstvo je izvršilo uvid u dvije imovinske kartice od 16. studenog 2021. g. te je utvrdilo daje obveznik u dijelu podataka „Podatci o nekretninama“, naveo sljedeće podatke:

- poslovni prostor u Zagrebu, površine 54,74 m2, k.o. Trnje, z.k.ul………. vlasništvo obveznika u cijelosti

- vikendica s pripadajućim zemljištem u Krapinskim toplicama, površine 38,41 m2, k.o.Vrtnjakovec, z.k.ul. ………, vlasništvo obveznika u cijelosti,

- garaža u Zagrebu, površine 8,75 m2,.o. Trnje, z.k.ul. ……….. vlasništvo obveznika u cijelosti,

- građevinsko zemljište u Igranama, površine 181,00 m2, k.o. Igrane, z.k.ul. ……, u vlasništvu izvanbračnog druga obveznika,

- livada u Krapinskim toplicama, površine 131,00 m2, vlasništvo obveznika u cijelosti,

- kuća s okućnicom u Zagrebu, površine 347,97 m2, k.o. Dubrava, z.k.ul. ……… vlasništvo obveznika u cijelosti,

- oranica (njiva) u Donjoj Stubici, površine 251,00 m2, k.o. Strmec Stubički, z.k.ul. ……….. vlasništvo obveznika u cijelosti.

Uvidom u podatke Općinskog građanskog suda u Zagrebu, Zemljišnoknjižnog odjela Zagreb, utvrđeno je da je 2021. godine bio izvršen upis obveznika Danijela Žambokija kao:

- vlasnik u cijelosti nekretnine opisane kao „dvorište“, k.č.br. …………., upisane u z.k.ul. ……. k.o. Dubrava, površine 264 m2, koju je obveznik stekao temeljem rješenja o nasljeđivanju od 18. svibnja 2021. godine,

- vlasnik suvlasničkog dijela nekretnine u 5/10000 udjela opisanog kao ETAŽNO VLASNIŠTVO (E-148) „garažno mjesto oznake -2GM73, garažno mjesto u -2 podzemnoj garaži, …………….., korisne površine 8,75 čm“ , k.č.br. ……….. upisane u z.k.ul. ………. k.o. Trnje,

- vlasnik suvlasničkog dijela nekretnine u 33/10000 udjela opisanog kao ETAŽNO VLASNIŠTVO (E-217) „poslovni prostor oznake 3S3-U03, poslovni prostorna 3. katu stubišta 3, ………………, korisne površine 54,74 čm“ , k.č.br. ………., upisane u z.k.ul. ………k.o. Trnje.

Uvidom u podatke Općinskog suda u Zlataru, Zemljišnoknjižnog odjela Pregrada, utvrđeno je daje 2021. godine bio izvršen upis obveznika Danijela Žambokija kao:

- vlasnika u 10/168 dijela nekretnine opisane kao „oranica u Lupinjaku“, k.č.br. ……………… upisane u z.k.ul. ………. k.o. Lupinjak, površine 1237 čhv, koju je obveznik stekao temeljem rješenja o nasljeđivanju od 18. svibnja 2021. godine.

Uvidom u podatke Općinskog suda u Zlataru, Zemljišnoknjižnog odjela Donja Stubica, utvrđeno je da je 2021. godine bio izvršen upis obveznika Danijela Žambokija kao:

vlasnika u 5/196 dijela nekretnine opisane kao „oranica Strožanjšćak“, k.č.br. ………… upisane u z.k.ul. ………. k.o. Strmec Stubički, površine 251 čhv, koju je obveznik stekao temeljem rješenja o nasljeđivanju od 18. svibnja 2021. godine.

Uvidom u podatke Općinskog suda u Zlataru, Zemljišnoknjižnog odjela Zabok, utvrđeno je daje obveznik Danijel Žamboki 2021. godine bio upisan kao:

- vlasnik u cijelosti nekretnine opisane kao ,,pašnjak“, k.č.br. ………….., upisane u z.k.ul. ……… k.o. Vrtnjakovec, površine 1075 m2, koju je obveznik stekao temeljem ugovora o kupoprodaji od 9. travnja 2008. godine.

Uvidom u podatke Općinskog suda u Makarskoj, Zemljišnoknjižnog odjela Makarska, utvrđeno je daje izvanbračni drug obveznika, ………………., 2021. godine bila upisana kao:

- vlasnica u 1/3 dijela nekretnine opisane kao ,,voćnjak“, k.č.br. ……….. upisane u z.k.ul. ………… k.o. Igrane, površine 543 m2.

Slijedom navedenog, iz usporedbe podataka iz provjeravane imovinske kartice obveznika Danijela Žambokija i podataka prikupljenih od nadležnih tijela u Republici Hrvatskoj proizlazi mogući nesklad odnosno nerazmjer između prijavljenih podataka o nekretninama u provjeravanim imovinskim karticama od 16. studenog 2021. godine i podataka o nekretninama u Zajedničkom informacijskom sustavu zemljišnih knjiga i katastra, i to u odnosu na

- nepojavljivanje vlasništva nekretnina upisanih u z.k.ul. ……….. k.o. Lupinjak

- prijavljivanje netočne površine nekretnine u vlasništvu obveznika, upisane u z.k.ul. ………… k.o. Dubrava (prijavljeno 347,97 m2 dok je u zemljišnim knjigama navedena površina od 264 m2),

- prijavljivanje netočnog vlasničkog udjela na nekretnini upisanoj u z.k.ul. …………. k.o. Strmec Stubički, (prijavljeno daje obveznik vlasnik u cijelosti, dok je u zemljišnim knjigama suvlasnik u 5/196 dijela),

- prijavljivanje netočne površine nekretnine u vlasništvu obveznika, upisane u z.k.ul. …………. k.o. Vrtnjakovec, (prijavljeno 38,41 m2, dok je u zemljišnim knjigama navedena površina od 1075 m2).

Povjerenstvo je stoga donijelo Zaključak Broj: 711-I-1981-RP-34-22/23-02-22 od 29. rujna 2023.g. kojim je obveznik pozvan da dostavi Povjerenstvu očitovanje s potrebnim dokazima za usklađivanje prijavljene imovine iz navedenih imovinskih kartica i stanja imovine utvrđene u postupku redovite provjere.

U dostavljenom očitovanju obveznik navodi da se u odnosu na nekretninu k.o. Lupinjak radi o jednoj od nekoliko nekretnina koje je naslijedio nakon smrti majke. Navodi kako je veliki dio tih nekretnina darovao ili prodao svojoj sestrični koja i živi na tom području. Ističe kako je bio uvjeren da je sve vezano za Lupinjak riješio tim ugovorima koje je sastavljala njegova sestrična i da da mu je od tih manjih dijelova ostala samo zemlja u Strmecu Stubičkom. Međutim ističe da je nakon dopisa Povjerenstva provjerio predmetne Ugovore i taj dio suvlasništva uistinu nije obuhvaćen te da je i nadalje vlasnik. Ističe kako s obzirom da više nije dužnosnik i nema prilike ispraviti pogrešku te izražava žaljenje zbog propusta. U odnosu na nekretninu Strmec Stubički, ističe kako je vlasnik 5/196 dijela, a ne u cijelosti, te da mu je navedeno promaklo, a da se također radi o nekretnini koju je naslijedio od svoje pokojne majke. U odnosu na nekretninu Vrtnjakovec, ističe da je navedena površina u zemljišnim knjigama površina zemljišta, a ne kuće. Ističe da se na predmetnoj parceli nalazi vikendica koja je u procesu legalizacije i ozakonjena površine od 38,41 m2 te da je stoga, a kako bi realnije prikazao stanje imovine za predmetnu nekretninu, stavio površinu vikendice, a da je istu u međuvremenu i prodao. U odnosu na kuću u k.o. Dubrava ističe da u zemljišnim knjigama vezano za predmetnu nekretninu postoje dva izvatka, jedan za dvorište koje je 264 m2 i drugi vezan na kuću u ……….. Ističe kako je u tijeku postupak legalizacije te da je smatrao primjerenim prijaviti površinu kuće. Zaključno obveznik izražava žaljenje zbog slučajnih propusta u ispunjavanju imovinske kartice.

 Povjerenstvo ukazuje da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI/11-a znači da bi obveznik trebao dokazati da je njegovo stvarno imovinsko stanje onakvo kakvim ga je prikazao u podnesenom izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

 Dakle, ispunjenje obveze iz članka 27. ZSSI/11-a ne znači objasniti da je dužnosnik iste propustio unijeti, a da su podaci pribavljeni od nadležnih tijela točni.

U odnosu na mogući nesrazmjer površine nekretnine upisane u k.o. Dubrava obveznik je dostavio u prilogu očitovanja Rješenje o izvedenom stanju Krapinsko-zagorske županije, Upravnog odjela za prostorno uređenje, gradnju i zaštitu okoliša Zabok KLASA: UP/I-361-03/13-01/15149, URBROJ: 2140/01-08/5-14-10 od 11. srpnja 2014.g., kao i izvadak iz Zemljišne knjige Općinskog građanskog suda u Zagrebu, Zemljišnoknjižnog odjela Zagreb, k.o. Dubrava iz kojeg je razvidno da je stvarna površina sagrađenog objekta (koji je upisan u isti z.k.ul. kao ZK tijelo II, ali bez površine) veća od površine same parcele (dvorišta) na kojem je kuća sagrađena te je u odnosu na navedeno dužnosnik opravdao utvrđeni nesklad.

U odnosu na ostale nekretnine Povjerenstvo ističe da navodi koje je obveznik iznio u svojem očitovanju ne opravdavaju utvrđeni nesklad u smislu odredaba članka 26. i 27. ZSSI/11-a.

 Stoga je Povjerenstvo donijelo odluku kao u točki I. Izreke.

 Člankom 42. stavkom 1. ZSSI/11 propisane su sankcije koje se mogu izreći za povredu odredbi navedenog Zakona.

 Odredbama ZSSI/11 nije propisan rok u kojem je Povjerenstvo nakon prestanka obnašanja dužnosti iz članka 3. ZSSI/11-a ovlašteno i nadležno provoditi postupak radi utvrđivanja predstavljaju li radnje ili propusti dužnosnika povredu odredbi ZSSI/11-a, već su člankom 20. stavkom 3. ZSSI/11-a propisane obveze, zabrane i ograničenja koja obvezuju dužnosnike kako tijekom mandata tako i u razdoblju od 12 mjeseci od dana prestanka obnašanja dužnosti.

 Međutim, s obzirom da je u trenutku donošenja ove Odluke proteklo više od dvanaest mjeseci od dana prestanka obnašanja dužnosti predsjednika Upravnog vijeća Hrvatske regulatorne agencije, odnosno da obveznik ne obnaša niti neku drugu dužnost iz članka 3. ZSSI/11-a niti ZSSI/21-a, Povjerenstvo smatra da u konkretnom slučaju nije svrsishodno izricanje sankcije, iako je utvrđena povreda ZSSI/11-a, jer izvršenje sankcije ne bi bilo moguće.

 Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Danijel Žamboki, osobnom dostavom
2. Objava na mrežnim stranicama Povjerenstva nakon uredne dostave obvezniku
3. Pismohrana